**ХООЧУГУР УОЛА БЫЛАТЫАН**

 *Сардаана Ойуунускайа*

Кырдьан баран "кылыыһыт" буолар

Ыар да сүгэһэр эбит:

Симиттэҕин-сирдэримээри,

Тардынаҕын - тыйыс тылтан

Сэнэнэҕин бэйэҕин...

Сүдү аҕа аата-суола

Куту-сүрү баттыыр эбээт,

Оттон санаам батарбакка,

Дууһам кистэлэҥ иэйиитин

Доҕотторбор арыйан,

Аймах-билэ дьоммун кытта

Үллэстиэхпин баҕардым.

 Дьэ, онон-

Өбүгэ өһүн үтүктэн,

Урааҥхайдыы ураннаан,

Олоҥхо тойугун батыһан

Аҕам Былатыан туһунан

Хоһоон айарга холоннум...

 Дьэ тугуй? -диэтэргит-

Таатта талыы хонуутун

Хабыллар хаба ортотунан,

Көҥү сүүрэн киирбит

Наммара үрэх төрдүгэр,

Дэлбэрийбит диэн сиргэ

Ахсынньылыыр ыйдарбыт

Анысханнаах тымныытыгар,

Халыҥ хаарга баттаппыт,

Оһоҕун хорото эрэ быгар

Быыкаа балаҕан иһигэр -

Биир уол оҕо обургу

Окко түспүтэ үһү.

 Дьэ туран, бу оҕобут-

Сүрэхтэммитинэн - Силипсиэп,

Дохсун, эдэр сааһыгар-

"Дьохсоҕон уола Дьохсоруускай"

Ситэн-силлиэрэн туруута-

"Ойуун ууһа удьуордаах

Ойуунускай оҕочоос" - дэтэн,

Дьоҥҥо-сэргэҕэ биллибит,

Дьоһун сураҕа тэнийбит...

 Дьэ, кини киһи -

Хоочугур Өлөксөй диэн

Аҕалаатар аҕалаах буолбут,

Унаар кыыһа Дьэбдэкиэй диэн

Ийэлээтэр ийэлээх буолбут.

 Аҕата, Хоочугур Өлөксөй

Будьуруйбут баттахтаах,

Хара бараан дьүһүннээх,

Кылгас, маадьаҕар атахтаах,

Уҥуоҕунан кыра да буоллар

Күүстээх-уохтаах отчут-масчыт,

Өһөс хааннаах үлэһит,

Үтүөкэннээх киһи эбит.

Хоочугур Өлөксөй барахсан

Алта уолу айбыт эбит,

Түөрт кыыһы төлкөлөөбүт эбит.

Унаар кыыһа Дьэбдьэкиэй

Дьэдьэн курдук тэтэркэй

Кыыһар төгүрүк имнэрдээх,

Алаарар саһарҕа курдук

Аламаҕай харахтаах,

Күн сардаҥатын курдук

Көмүс субурхай суһуохтаах.

Дьэргэлгэн дьиримин курдук

Дьиэҕэ-уокка элэстэнэн,

Түргэн түптэ туттуулаах,

Барыны сатыыр идэлээх...

Эдэркээн оҕо дьахтар

Үс тулаайах оҕоҕо

Түс-бас ийэ буолбут,

Кэлин сэттэ оҕоломмут,

 Былатыан уолчаан - бу кини,

Күн сырдыгын көрдөрбүт

Маҥнайгы маанылаах оҕото,

Ийэ буолан дьолу билбит

Бастакы омуннаах таптала...

Былатыан, Былатыан,

Кыракый Былатыан

Куп-кугас чачархай баттахтаах,

Сып-сырдык саһархай харахтаах,

Муус-маҥан бэйэкээннээх,

Мотоҕоно куҥнаах-эттээх,

Икки илиитин өрө уунан,

"Ийээ" диэн даллаһыйар,

Үөрэ-көтө мичилийэр...

 \* \* \*

Дьэ, ол кэлин өттүгэр-

Уһун кураан сылларга

Уйгулаах олохторо аймаммыт,

Саха тыллаах номоҕор киирбит

"Тэлэгэрээммэ сута"

Саргыларын сарбыйбыт,

Сут дьыллар сүөһүлэрин

Балачча эспиттэр эбит,

Сотуун ыарыы сылгыларын

Сотон барбыт барытын**...**

 Маннык иэдээҥҥэ түбэһэн-

Таатта тутаах сиһэ буолбут,

Аҥаардастыы аатырбыт

Тойон абаҕалара абырыахсыттан-

Нээстээр Силипсиэп кулубаттан,

Ааттаһар-көрдөһөр буолбуттар,

Хааннаах хабалаҕа ылларбыттар.

 Ыал аатыттан ааһыах дьону-

Ыпсарыылаах хоһуун дьахтар

 Унаар кыыһа Дьэбдьиэкиэй

Көрөн-харайан ыал гыммыт,

Оҕолорун улаатыннарбыт...

 \* \* \*

Сыл-хонук элэстэнэн,

Былатыан уолбут барахсан

Улдьаа-мэник сааһа ааһан,

Олох кыһалҕаларын өйдүүр,

Ону-маны ырыҥалыыр

Киһи буолан улаатар.

 Хата, кини дьолугар,

Чугас, Наммара төрдүгэр

Оскуола аһыллар буолбут,

Онно үөрэнэ киирэр уолбут.

Былатыан үөрэххэ улахан баҕалаах,

Ас-таҥас тиийбэтэ киниэхэ абалаах...

 Күөх далай иччитин көрдөһөн:

"Үөрэхтэн матарым дьэ кэллэ -

Үтэлээ!" -диэхтиирэ...

- "Бэс үөрэ мэлийдэ, тарбыт баранна...

Хара уу...хара уу - ааһымтыа...

Үтэлээ, эбэккэм, үтэлээ!

Үлэһит-хамначчыт иннигэр охсуһуом...

Эбэккээм! Хамначчыт-дьадаҥы

Хараҕын уулара хаарга тохтубат,

Хабала айаҕар таммалыыр,

Хаччылаах куртаҕар кутуллар-

 Мин ону иэстэһиэм!

Соххор-доҕолоҥ соро-муҥа

Сиргэ тимирбэт -

Солкуобай хаччынан кутуллан

Тойокко-хотукка, баайга-талаҕа

Айаҕар кутуллар -

мин ону төттөрү төлөтүөм!...

Эбэкээм, үтэлээ!...

 Өрүһүй, үтэлээ!..."

Бу маннык көрдөһөн
Былатыан барахсан
Куйуурдаан аһыыра ...
Абаран-сатаран
Андаҕар биэрэрэ...

 Дьэ, ол кэлин өттүгэр,
Эрэйи-муҥу да көрдөр -
Былатыан уолбут барахсан
Сырдык ыра кынаттанан,
Олохолуурдаах ыырынан
Иннин диэки көтүтэр.

 \* \* \*

Сааскы халаан кэнниттэн,
Сайын буолан, Таатта уута
Нэлэhийэ устара,

Нүөлсүйбүт оттоох хочо
Күөҕүнэн долгуйара ...
Oҕо-ыччат Тохтобулга

Мустан оонньуур буолара,
Онно биhиги Былатыаммыт
Олоҥхолоон дуоратара,
Ырыа-тойук туойара,

Араас кэпсээн кэпсиирэ ...
Кэккэлэhэ алааска

Үгүтүк үктэнэрэ,

Хатыҥ чараҥ саҕатыгар
Үтүө-мааны доҕоччугун
Сүөкүччэтин күүтэрэ ...

 \* \* \*

Былатыан оҕо эрдэҕиттэн
Ийэтин үүтүн кытта
Иҥэриммит имэҥнээх:

Саха дьонун былыргытын,
Oлоҥхотун, тойугун

Олус таптаан истэрэ.

Эhэтин дойдутугар

Былатыан үгүстүк сылдьара,
Дьүлэй ууһун олоҥхотун
Бүтүннүүтүн билэрэ.
Табаахыраптыын тилэх тэпсэн,
Түүннэри олороро,

Оҕонньор олоҥхолуурун

Олус дуоhуйа истэрэ...
Дьулуруйар Ньургун Боотур

Сырыыларын сылдьара,

Добун ойуун мөккүөрүн

Мөккүһүөн баҕарара ...

 Хойуут,

Элбэх сыл буолан баран,
Дьулуруйар Ньургун Боотур
Аан дойдуга аатырыаҕа:

Нууччалыы саҥарыаҕа,

Атын омук тылынан

 Эмиэ үөтэр буолуоҕа ...

Добум ойуун - Кыhыл ойуун
Мөссүөнүгэр киириэҕэ,

Улуу мөккүөрү мөҥүрэтэн,
« Эрэнэбин-итэҕэйэбин

Икки атахтаах

Эрэйэ-буруйа өлөрүн,
Өлөртөн өлбөт өйүн -

Өйүнэн өлбөт бэйэтин» - диэн
Норуот номоҕор өлбөөдүйбэт
Кэриэс кэс тылларын хаалларыа.

 \* \* \*

Дьэ, ол кэскиллээх кэрэ кэммит
Кэлэрэ ырыых-ыраах ...

Оттон биhиги Былатыаммьгт

Үөрэх сырдык аартыгынан
Үөһээ өрө дабайар.

Эмиэ күһүн тиийэн кэллэ,
Былатыан аны Чөркөөххө

Үөрэнэрин салгыыр буолла ..•
Чобоо, сытыы уолчааны

Нэhилиэк дьоно мунньахтаан,
Дьоллоох Дьокуускай куоракка
Үөрэнэргэ уурбуттар:

«Суруксут буолан кэлиэ,
Бэйэбитин абырыа,

Араас үҥсүү кумааҕытын
Үчүгэйдик оҥоруо".

 Хоочугур хааххайдаһан
Уолун ыытымаары гынар,
Ийэтэ уолун көмүскээн
Оҕонньорун түүрэйэр:
«Дьадаҥыбыт диэн сэнэнимэ ...
Баҕар биhиги Былатыаммыт,
Үөрэхтэнэн, киhи буолуо,
Аатын-суолун ааттатан,
Дьоллоох олоҕу олоруо"

 0о, ийэ барахсан куруутун
Сырдык ыралаах буолааччы,
Ыраах айаҥҥа атааран,
Оҕотун кэнниттэн аргыыйдык
«Былаҕастабыы» охсооччу ...
Ким билиэй, баҕар ол сахха,
Ийэ уйан сүрэҕэ

Тугу эрэ сэрэйбиттии
Нүөлүйбүтэ буолуо дии-
Туох түрбүөн суолу тутуһан
Кини уола барарын?!

Ийэ барахсан буор кута
Тугу эрэ биттэммиттии
Бохторбута буолуо дии -

Бу, тэлэллибит саҥа аартык
Соргулаах көнө суола
Эрийэ-буруйа мускуллан,
Хойуут, кини таптыыр уолун
Эрэйгэ-буруйга тиэрдиэҕин?! ..

 \* \* \*

Дьыл-хонук дииллэрэ эбээт,

Дьэ, кырдьык, элэстэнэн,

Бэлиэр үйэ бараммыт,

Аҕам сүүс сыла буолбут.

Уһун үйэ-үгүс олук,

Ол бэйэтэ туспа тойук...

Номох буолбут кылгас олох

Эриэ-дэхси буолбатах:

Үрүҥ күннээх -хара түүннээх,

Албан ааттаах - балыырдаах.

Үөрүүлээх-хомолтолоох,

Дьоллоох тускул-суорума суол.

Өлөн баран-тэпсиллии,

Тиллэн кэлэн - эргиллии...

Эппитин курдук буолла,

Кэриэс санаата туолла:

Дьэ, ырыата - ылланна,

Дьэ, аата ааттанна!

 *Алтынньы, 1989 с.*

//Чолбон.-1992.-№6.-91-94